强齋高使君金書諸經贊
作者：釋居簡
朝代：宋

paragraphs: 淀藍蘸楮，屑金作字。
去字與楮，經果何似。
曰此諸經，即楮與金。
續父厥志，寫佛語心。
惟佛語心，粵如父志。
一點畫中，具無量義。
字可悉數，義則無量。
欲了其源，冥去來相。
强齋大士，年八十餘。
目如心明，作蠅頭書。
於一蠅頭，分可爲二。
塵毛太華，弗巨弗細。
佛神力故，初不作難。
是故北磵，作如是觀。